## Pravilnik o metodama za ispitivanje osobina i procjenu uzgojnih vrijednosti uzgojno valjanih goveda

### NN 134/2005 (11.11.2005.), Pravilnik o metodama za ispitivanje osobina i procjenu uzgojnih vrijednosti uzgojno valjanih goveda

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**2497**

Na temelju članka 9. stavka 3. Zakona o
stočarstvu (»Narodne novine«, broj 70/97., 36/98. i 151/03.), ministar
poljoprivrede, šumarstva i vodnoga gospodarstva donosi

## PRAVILNIK

### O METODAMA ZA ISPITIVANJE OSOBINAI PROCJENU UZGOJNIH VRIJEDNOSTI UZGOJNO VALJANIH GOVEDA

I. OPĆE ODREDBE

Članak 1.

Ovim Pravilnikom propisuju se metode za mjerenje
i ocjenjivanje proizvodnih i drugih osobina uzgojno valjanih goveda, metode
procjene uzgojnih vrijednosti, te načini prikupljanja, razmjene i objavljivanja
podataka o proizvodnim i drugim osobinama uzgojno valjanih goveda.

II. METODE ZA MJERENJE I
OCJENJIVANJE PROIZVODNIH I DRUGIH OSOBINA

Članak 2.

Mjerenje i ocjenjivanje proizvodnih i drugih
osobina provodi se zbog utvrđivanja mliječnosti, prirasta, iskorištavanja
hrane, kakvoće mesa, vanjštine, plodnosti, dugovječnosti i drugih osobina
važnih za genetsku izgradnju goveda.

Metode za mjerenje i ocjenjivanje proizvodnih i
drugih osobina uzgojno valjanih goveda u ovom Pravilniku odnose se na:

– ispitivanje osobina u testnoj stanici (perfomance test),

– ispitivanje osobina u proizvodnim uvjetima (field perfomance test),

– ispitivanje po srodnicima (čistokrvnim,
odnosno križancima) u testnoj stanici (progeni test),

– ispitivanje po srodnicima (čistokrvnim,
odnosno križancima) u proizvodnim uvjetima (field progeni test),

– ispitivanje na osnovi podataka prikupljenih
pri prodaji,

– ispitivanje na osnovi podataka prikupljenih u
klaonicama,

– ocjenjivanje vanjštine,

– biološke i genske testove,

– laboratorijska ispitivanja osobina.

Članak 3.

Uzgojni program mora sadržavati opis svih metoda
ispitivanja danih u članku 2. ovoga Pravilnika.

Pri opisu metode posebno se trebaju navesti
načini mjerenja i ocjene pojedinih osobina, te statističke metode i postupci za
vrednovanje uzgojnih vrijednosti s navođenjem korištenih uzgojnih pokazatelja.

Metode za mjerenje i ocjenjivanje proizvodnih i
drugih osobina iz članka 2. ovoga Pravilnika moraju biti usklađene s pravilima
Međunarodnog odbora za kontrolu proizvodnosti životinja – International
Committee for Animal Recording (u daljnjem
tekstu: ICAR).

Članak 4.

Ispitivanje osobina uzgojno valjanih goveda
podrazumijeva mjerenje i/ili ocjenjivanje onih proizvodnih i drugih osobina
životinja koje su određene uzgojnim programom.

Ispitivanje osobina odnosi se na ispitivanje
osobina mliječnosti, tovnih i klaoničkih osobina,
kakvoće mesa, dugovječnosti i reprodukcijskih osobina.

Ispitivanje osobina iz stavka 1. ovoga članka
provodi Hrvatski stočarski centar (u daljnjem tekstu: ovlaštena ustanova).

Članak 5.

Ispitivanje osobina uzgojno valjanih goveda
provodi se na životinjama koje ispunjavaju uvjete propisane uzgojnim programom.

Ispitivanje se obavlja u testnoj stanici, na
izabranim poljoprivrednim gospodarstvima s kojima ovlaštena ustanova zaključi
ugovor ili u proizvodnim uvjetima na poljoprivrednim gospodarstvima za osobine
koje se mogu neposredno ispitati ili ocijeniti na uzgojno valjanim govedima u
danim uvjetima.

Članak 6.

Ispitivanje srodnika (čistokrvnih, odnosno križanaca)
podrazumijeva mjerenje i/ili ocjenjivanje osobina srodnika onih životinja koje
su predviđene za uzgoj u testnoj stanici, na poljoprivrednim gospodarstvima s
kojima ovlaštena ustanova zaključi ugovor ili u proizvodnim uvjetima.

Ispitivanja se obavljaju i na temelju podataka
prikupljenih pri prodaji, kao i na liniji klanja na označenim klaoničkim trupovima.

Ispitivane životinje moraju biti podijeljene u
skupine na način koji omogućava sigurnu i objektivnu usporedbu među njima.

Članak 7.

Izbor i definicija osobine, te načini
ocjenjivanja osobina vanjštine za pojedine pasmine goveda moraju biti usklađeni
s pravilima ICAR-a i propisani uzgojnim programom.

Pri ocjenjivanju vanjštine treba uvažavati
značajke pasmine, dob i kondiciju životinja.

Članak 8.

Osobine koje su uključene u uzgojni program, a
mogu se izmjeriti odnosno ocijeniti pri prodaji životinja, koriste se za
provedbu genetske izgradnje goveda.

Članak 9.

U klaonicama izmjerene i ocijenjene osobine klaoničke kakvoće moraju biti u skladu s propisom koji
uređuje ocjenjivanje i razvrstavanje goveđih trupova na liniji klanja. Podaci
se upotrebljavaju za potrebe genetske izgradnje goveda ukoliko ih propisuje
uzgojni program.

Ako su poznati podaci o drugim osobinama klaoničke kakvoće odnosno kakvoće mesa, ti se podaci
upotrebljavaju za potrebe selek­cije
ukoliko ih propisuje uzgojni program.

Članak 10.

Biološki i genski testovi provode se za
prikupljanje podataka koji se koriste kod donošenja uzgojno-selekcijskih odluka
na stadu odnosno populaciji i pri provjeri podrijetla.

U uzgojnom programu mora biti točno opisano
provođenje bioloških i genskih testova. Opis mora sadržavati:

– način i vrijeme uzimanja uzoraka odnosno
mjerenja i ocjenjivanja,

– metode i postupke,

– način upotrebe dobivenih rezultata u provedbi
uzgojno-selekcijskog rada.

Članak 11.

Za potrebe provedbe uzgojno-selekcijskih mjera
upotrebljavaju se mjerenja dobivena u laboratorijima koji su osposobljeni za
ispitivanje mlijeka, molekularno-biološko ispitivanje, ispitivanja kakvoće mesa
i druga ispitivanja propisana uzgojnim programom.

U uzgojnom programu moraju biti navedeni i
opisani postupci ispitivanja u laboratorijima koji su usklađeni s pravilima
ICAR-a. Opis mora sadržavati:

– način i vrijeme uzimanja uzoraka,

– metodu i postupak,

– način upotrebe rezultata u provedbi
uzgojno-selekcijskog rada.

Članak 12.

Uzgojno valjana goveda kod kojih se ispituju
proizvodne osobine moraju:

– biti označena u skladu s propisom koji uređuje
označavanje i upis u registar domaćih životinja,

– biti izabrana na način koji osigurava
nepristrano ocjenjivanje,

– s obzirom na tip ispitivanja, ispunjavati
pravila ICAR-a.

Članak 13.

Postupci i načini ispitivanja moraju biti točno
opisani u uzgojnom programu. Za svaku metodu ispitivanja mora biti s obzirom na
način ispitivanja osigurano da:

– se ispitivanje unutar pojedinih pasmina,
odnosno genotipova provodi u poznatim tehnološkim i zoohigijenskim
uvjetima,

– je za provedbu mjerenja osigurana i korištena
mjerna, laboratorijska i programska oprema koja mora ispunjavati propisane
uvjete iz uzgojnog programa i biti umjerena u skladu s pravilima ICAR-a,

– je sustav hranidbe propisan uzgojnim programom
i da je znanstveno prihvatljiv (ako se isto ispitivanje provodi na više
različitih mjesta, hranidba mora biti ujednačena),

– je predviđen godišnji broj životinja u
ispitivanju po genotipovima znanstveno prihvatljiv i u skladu s veličinom
populacije i uzgojnim programom,

– su propisani uvjeti za prijem životinja u
ispitivanje (dob, tjelesna masa i dr.),

– je propisana dužina predtestnog
razdoblja i vremensko trajanje ispitivanja,

– su propisane proizvodne i druge osobine, način
i mjesto mjerenja osobina, broj ponavljanja te mjerna sredstva i naprave pri
čemu moraju biti s obzirom na genotip poštovana pravila ICAR-a,

– se osobine vanjštine ocjenjuju u skladu s
člankom 7. ovoga Pravilnika i da je moguće mjerenje i linearne ocjene uključiti
u procjenu uzgojnih vrijednosti,

– je opisana potrebna dokumentacija za
prikupljanje podataka o ispitivanju životinja, da su opisane zbirke podataka i
način njihova čuvanja,

– je raspored goveda u ispitivanju izveden na
način koji osigurava pouzdanu usporedbu među njima.

Članak 14.

U testnim stanicama i poljoprivrednim
gospodarstvima s kojima je zaključen ugovor o ispitivanju, moraju biti mjerene
i ocijenjene najmanje one osobine koje su za pojedini genotip ili za pojedini
proizvodni tip propisane pravilima ICAR-a.

Ako su prije dolaska životinje u testnu stanicu
poznati rezultati proizvodnih ili drugih osobina, ti podaci moraju biti
uključeni u dokumentaciju za prikupljanje podataka o ispitivanju životinja.

Kada se ocjenjuje plodnost i tijek telenja u proizvodnim uvjetima, vrednovanje tih osobina
mora se temeljiti na uspješnosti ostvarivanja plodnosti pri prvom pripustu ili osjemenjivanju, te ocjeni tijeka telenja.

III. METODE ZA PROCJENU
UZGOJNIH VRIJEDNOSTI

Članak 15.

Procjenu uzgojnih vrijednosti uzgojno valjanih
goveda provodi ovlaštena ustanova u skladu s uzgojnim programom, a ona obuhvaća
ispitivanje:

– osobina mliječnosti u mliječnih pasmina,

– tovnih i klaoničkih
osobina u mesnih pasmina,

– osobina mliječnosti, tovnih i klaoničkih osobina u kombiniranih pasmina.

Uzgojna vrijednost procjenjuje se za sve osobine
za koje su prikupljeni podaci, a navedene su u uzgojnom programu.

Članak 16.

Metode za procjenu uzgojnih vrijednosti moraju
biti usklađene s pravilima ICAR-a i moraju osiguravati njihovo nepristrano
vrednovanje na koje ne mogu utjecati čimbenici okoliša i struktura podataka.

Statistički model za procjenu uzgojnih
vrijednosti mora biti detaljno opisan u uzgojnom programu.

Pri objavi rezultata uzgojnih vrijednosti
potrebno je navesti točnost procjene i datum izračuna uzgojnih vrijednosti.

Ovlaštena ustanova mora pripremiti objavu svih
uzgojnih osobina i možebitnih prirođenih mana životinja koje su uključene u
ispitivanje u skladu s uzgojnim programom.

Članak 17.

Kod uzgojno valjanih bikova potrebno je
procijeniti sve osobine propisane pravilima ICAR-a.

Ovlaštena ustanova mora objaviti sve uzgojne
vrijednosti u skladu s uzgojnim programom i uzgojne vrijednosti za druge
poznate osobine.

Članak 18.

Za utvrđivanje uzgojne vrijednosti uzgojno
valjanih bikova, za procjenu osobina mliječnosti upotrebljavaju se podaci o
proizvodnosti i sastavu mlijeka (sadržaj masti i bjelančevina u mlijeku), te
drugi raspoloživi podaci za osobine mliječnosti.

U skladu s pravilima ICAR-a minimalna pouzdanost
ocijenjene uzgojne vrijednosti bikova mliječnih pasmina za osjemenjivanje
treba iznositi 0,5 za glavne proizvodne osobine pri uvažavanju svih podataka o
srodnicima.

Članak 19.

Procjena uzgojne vrijednosti uzgojno valjanih
bikova za tovne i klaoničke osobine provodi se po
jednoj od sljedećih testnih metoda:

– ispitivanje osobina životinja u testnoj
stanici (performance test),

– ispitivanja po srodnicima u testnoj stanici (progeni test),

– ispitivanje po srodnicima u proizvodnim
uvjetima, i to na način da se srodnici rasporede u kontrolirane skupine (field progeni test),

– ispitivanje po srodnicima s prikupljanjem
podataka u proizvodnim uvjetima, pri prodaji ili u klaonicama.

Ako su na raspolaganju podaci o masi zaklanog
trupa, osobinama kakvoće mesa, prirastu i tijeku telenja,
potrebno je te i sve druge nabrojane osobine uključiti u procjenu uzgojne
vrijednosti bika.

IV. ZBIRKE PODATAKA O
PROIZVODNIM I DRUGIM OSOBINAMA, TE NAČIN RAZMJENE PODATAKA

Članak 20.

Ovlaštena ustanova dužna je voditi zbirke
podataka o podrijetlu, proizvodnim i drugim osobinama uzgojno valjanih goveda,
koji su određeni uzgojnim programom.

Prikupljeni podaci moraju se čuvati trajno.

Podaci dobiveni ispitivanjima iz članka 2. ovoga
Pravilnika upotrebljavaju se za potrebe provođenja uzgojnog programa i za
utvrđivanje uzgojnih vrijednosti, genske analize, usporedno ispitivanje među
uzgajivačima, praćenje i analizu fenotipskih
promjena, ocjenjivanje učinaka selekcije i drugo.

Zbirke podataka moraju biti dostupne na uvid
uzgojnim organizacijama koje su ovlaštene za provedbu uzgojnog programa, kao i
ostalim zainteresiranim osobama sukladno Zakonu o pravu na pristup
informacijama (»Narodne novine« br. 172/03.).

V. PRIJELAZNE I ZAVRŠNE
ODREDBE

Članak 21.

Uzgojne organizacije su dužne uskladiti svoje
uzgojne programe do dana početka primjene ovoga Pravilnika.

Članak 22.

Danom početka primjene ovoga Pravilnika prestaju
važiti odred­be Pravilnika o ispitivanju mliječnosti
uzgojno valjanih rasplodnih goveda, ovaca i koza (»Narodne novine« br. 7/98.) osim odredaba koje se odnose na ovce i koze, te
odredbe članaka od 4. do 30. Pravilnika o testiranju uzgojno valjanih
rasplodnih životinja (»Narodne novine« br. 74/98.).

Članak 23.

Ovaj Pravilnik stupa na snagu osmog dana od dana
objave u »Narodnim novinama«, a primjenjuje se od 1. studenoga 2006. godine.

Klasa: 320-08/05-01/17

Urbroj: 525-1-05-1

Zagreb, 27. listopada 2005.

Ministar

**Petar Čobanković**, v. r.

Pravilnik, NN 134/2005-2497